b"\n_START_ARTICLE_\nCrispetes d'oli\n_START_PARAGRAPH_\nLes crispetes d'oli s\xc3\xb3n una elaboraci\xc3\xb3 d'oli texturitzat, resultat d'un seguit de modificacions fisicoqu\xc3\xadmiques mitjan\xc3\xa7ant l'\xc3\xbas de gelatina, nitr\xc3\xb2gen l\xc3\xadquid i un sif\xc3\xb3. Un cop a la boca, les crispetes es fonen i tornen al seu estat i gust d'oli originals. _NEWLINE_El reconegut xef Dani Garc\xc3\xada va crear aquesta elaboraci\xc3\xb3 l'any 2010 amb l'objectiu d'innovar les seves creacions culin\xc3\xa0ries mitjan\xc3\xa7ant l'aplicaci\xc3\xb3 de textures.\n_START_SECTION_\nProc\xc3\xa9s d'elaboraci\xc3\xb3\n_START_PARAGRAPH_\nEn primer lloc, s'ha d'augmentar la viscositat de l'oli d'oliva mitjan\xc3\xa7ant gelatina pr\xc3\xa8viament hidratada. Si es vol donar m\xc3\xa9s sabor a l\xe2\x80\x99elaboraci\xc3\xb3, la gelatina es pot hidratar amb l'aigua resultant de triturar i filtrar un parell de tom\xc3\xa0quets.  _NEWLINE_Un cop hidratada, s'introdueix la gelatina dins l'oli i es dissol a baixa temperatura. A continuaci\xc3\xb3, es deixa refredar i s\xe2\x80\x99aboca a un sif\xc3\xb3 per donar-li esponjositat.  _NEWLINE_Seguidament, i en petites quantitats (fent petits tocs al gallet del sif\xc3\xb3, de manera cont\xc3\xadnua i repetitiva), s'aboca el contingut del sif\xc3\xb3 al nitrogen l\xc3\xadquid. A causa de la baixa temperatura del nitrogen (\xe2\x80\x93195,5 \xc2\xb0C), la xarxa de l\xc3\xadpids (oli) i prote\xc3\xafnes (gelatina) queda solidificada i adquireix una aparen\xc3\xa7a voluminosa, esponjosa i de color groguenc, similar a una crispeta. _NEWLINE__NEWLINE_Per acabar, es retiren les crispetes del nitrogen i se serveixen a una temperatura adequada per tal que no es fonguin.\n_START_SECTION_\nAplicacions culin\xc3\xa0ries i elaboracions similars\n_START_PARAGRAPH_\nLa s\xc3\xa8mola d'oli \xc3\xa9s una elaboraci\xc3\xb3 similar que s'obt\xc3\xa9 abocant l'oli d'oliva en el nitrogen l\xc3\xadquid i retirant-lo amb un colador. El resultat \xc3\xa9s un petit conglomerat d\xe2\x80\x99aspecte similar a la s\xc3\xa8mola de blat. _NEWLINE_El xef Dani Garc\xc3\xada servia al seu restaurant un entrant de pa torrat, s\xc3\xa8mola d'oli i pernil ib\xc3\xa8ric._NEWLINE_Aquesta elaboraci\xc3\xb3 serveix com un acompanyament._NEWLINE_Les crispetes d'oli s\xc3\xb3n una elaboraci\xc3\xb3 que es podria considerar d'alta cuina, a causa de la t\xc3\xa8cnica que requereix tot el procediment que s'ha de seguir per tal de fer aquesta elaboraci\xc3\xb3, el material necessari i el fet de consumir aquest ingredient popular en una textura la qual no estem habituats."